Amor oor Joost: ‘Jy was en is my eerste liefde’Joost en Amor by hul kinders Jordan en Kylie. Die foto is in desember geneem. Foto: Facebook Amor Vittone het hulde gebring aan Joost van der Westhuizen wat Maandag oorlede is. “Dis met ‘n seer en swaar hart, dat ons afskeid geneem het van Joost ‘n uur terug. Ons is omhels met familie en baie liefde. Joost, rus in vrede en weet dat Jordan en Kylie, jou styf binne hul harte sal hou. Jy sweef saam met die engele sonder pyn. Jy was en is my eerste liefde. Ons is lief vir jou!” het Vittone omstreeks 15:30 op Facebook geskryf. “Rus in vrede saam met God en al die engele.” Van der Westhuizen is Maandag in die ouderdom van 45 oorlede nadat hy in 2011 met amiotrofiese laterale sklerose (ALS), ŉ aggressiewe vorm van motorneuronsiekte (MNS), gediagnoseer is. Van der Westhuizen was ŉ rugbyheld en die land se liefling. Hy is in Desember 2002 met Vittone getroud. Van der Westhuizen was voor Vittone met Marlene (nou Duvenage) getroud. Hulle was ses jaar getroud en is kort voor sy huwelik met Vittone geskei. Vittone en Van der Westhuizen se seun Jordan is 13 jaar oud en hul dogter Kylie is 10 jaar oud.